Απόφαση της Επιτροπής

της 11ης Απριλίου 2000

με την οποία εξουσιοδοτούνται τα κράτη μέλη να επιτρέψουν προσωρινά την εμπορία δασικού πολλαπλασιαστικού υλικού που δεν πληροί τις απαιτήσεις της οδηγίας 66/404/ΕΟΚ του Συμβουλίου

[κοινοποιηθείσα υπό τον αριθμό Ε(2000) 951]

(Κείμενο που παρουσιάζει ενδιαφέρον για τον ΕΟΧ)

(2000/320/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 66/404/ΕΟΚ του Συμβουλίου, περί της εμπορίας δασικού πολλαπλασιαστικού υλικού(1), όπως τροποποιήθηκε τελευταία από τη συνθήκη προσχώρησης της Αυστρίας, της Φινλανδίας και της Σουηδίας, και ιδίως το άρθρο 15,

την αίτηση που υπέβαλε η Γαλλία,

Εκτιμώντας τα ακόλουθα:

(1) Η παραγωγή πολλαπλασιαστικού υλικού των ειδών που καθορίζονται στο παράρτημα είναι επί του παρόντος ανεπαρκής σε όλα τα κράτη μέλη, με αποτέλεσμα να μην μπορούν να καλυφθούν οι απαιτήσεις τους για πολλαπλασιαστικό υλικό που πληροί τις διατάξεις της οδηγίας 66/404/ΕΟΚ.

(2) Οι τρίτες χώρες δεν είναι σε θέση να προμηθεύσουν επαρκές πολλαπλασιαστικό υλικό των σχετικών ειδών, το οποίο να παρέχει τις ίδιες εγγυήσεις όπως το κοινοτικό πολλαπλασιαστικό υλικό και να πληροί τις διατάξεις της προαναφερθείσας οδηγίας.

(3) Η Γαλλία θα πρέπει, ως εκ τούτου, να εξουσιοδοτηθεί να επιτρέψει, για περιορισμένο χρονικό διάστημα, την εμπορία πολλαπλασιαστικού υλικού των σχετικών ειδών, το οποίο πληροί λιγότερο αυστηρές απαιτήσεις, προκειμένου να καλυφθεί η έλλειψη πολλαπλασιαστικού υλικού που πληροί τις απαιτήσεις της οδηγίας 66/404/ΕΟΚ.

(4) Για λόγους γενετικής, το πολλαπλασιαστικό υλικό πρέπει να συλλέγεται στους τόπους καταγωγής, εντός του φυσικού χώρου των σχετικών ειδών, και θα πρέπει να παρέχονται οι αυστηρότερες δυνατές εγγυήσεις για την εξασφάλιση της ταυτότητας του υλικού.

(5) Επιπροσθέτως, το πολλαπλασιαστικό υλικό θα πρέπει να διατίθεται στο εμπόριο εφόσον συνοδεύεται από έγγραφο που περιλαμβάνει ορισμένα στοιχεία σχετικά με το εν λόγω πολλαπλασιαστικό υλικό.

(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η Γαλλία εξουσιοδοτείται να επιτρέψει την εμπορία στο έδαφός της σπόρων προς σπορά που πληρούν λιγότερο αυστηρές απαιτήσεις όσον αφορά την προέλευση, όπως καθορίζεται στην οδηγία 66/404/ΕΟΚ, σύμφωνα με τους όρους του συνημμένου παραρτήματος και υπό την προϋπόθεση ότι προσκομίζονται τα αποδεικτικά στοιχεία του άρθρου 2 όσον αφορά τον τόπο προέλευσης των σπόρων προς σπορά και το υψόμετρο στο οποίο συλλέχθηκαν.

2. Η Γαλλία εξουσιοδοτείται να επιτρέψει την εμπορία στο έδαφός της φυτών που παράγονται στην Κοινότητα από τους προαναφερομένους σπόρους προς σπορά.

Άρθρο 2

1. Τα αποδεικτικά στοιχεία που αναφέρονται στο άρθρο 1 παράγραφος 1 θεωρούνται ότι παρέχονται όταν το πολλαπλασιαστικό υλικό είναι της κατηγορίας "πολλαπλασιαστικό υλικό προσδιορισμένης προέλευσης", όπως καθορίζεται στο σύστημα ελέγχου του δασικού πολλαπλασιαστικού υλικού που διακινείται στο διεθνές εμπόριο, του Οργανισμού Οικονομικής Συνεργασίας και Ανάπτυξης (ΟΟΣΑ) ή άλλης κατηγορίας που καθορίζεται στο σύστημα αυτό.

2. Όταν δεν χρησιμοποιείται το σύστημα του ΟΟΣΑ που αναφέρεται στην παράγραφο 1 στον τόπο προέλευσης του πολλαπλασιαστικού υλικού, γίνονται αποδεκτά άλλα επίσημα αποδεικτικά στοιχεία.

3. Όταν δεν μπορούν να παρασχεθούν επίσημα αποδεικτικά στοιχεία, τα κράτη μέλη μπορούν να αποδεχθούν άλλα μη επίσημα αποδεικτικά στοιχεία.

Άρθρο 3

1. Εξουσιοδοτούνται επίσης τα άλλα κράτη μέλη, πλην του αιτούντος κράτους μέλους, να επιτρέπουν, υπό τους όρους που καθορίζονται στο συνημμένο παράρτημα και για τους σκοπούς που προβλέπονται από το αιτούν κράτος μέλος, την εμπορία στο έδαφός τους των σπόρων προς σπορά που αναφέρονται στην παρούσα απόφαση.

2. Για την εφαρμογή της παραγράφου 1, τα οικεία κράτη μέλη παρέχουν αμοιβαία διοικητική αρωγή. Το αιτούν κράτος μέλος ενημερώνεται από τα άλλα κράτη μέλη σχετικά με την πρόθεσή τους να επιτρέψουν την εμπορία αυτών των σπόρων προς σπορά, προτού καταστεί δυνατό να χορηγηθεί μια τέτοια άδεια. Το αιτούν κράτος μέλος δύναται να αντιτεθεί σε αυτό μόνον εάν έχει ήδη διατεθεί ολόκληρο το ποσό που καθορίζεται στην παρούσα απόφαση.

Άρθρο 4

Η εξουσιοδότηση που παρέχεται στο άρθρο 1 παράγραφος 1 εφόσον αφορά την πρώτη διάθεση δασικού πολλαπλασιαστικού υλικού στην αγορά της Κοινότητας, λήγει στις 30 Νοεμβρίου 2000. Η εν λόγω εξουσιοδότηση, εφόσον αφορά μεταγενέστερη διάθεση δασικού πολλαπλασιαστικού υλικού στην αγορά της Κοινότητας, λήγει στις 31 Δεκεμβρίου 2002.

Άρθρο 5

Όσον αφορά με την πρώτη διάθεση στην αγορά δασικού πολλαπλασιαστικού υλικού που αναφέρεται στο άρθρο 4, η Γαλλία γνωστοποιεί στην Επιτροπή, μέχρι την 1η Ιανουαρίου 2001, τις ποσότητες του εν λόγω υλικού που πληροί λιγότερο αυστηρές απαιτήσεις, οι οποίες εγκρίθηκαν για εμπορία, στο έδαφός τους, βάσει της παρούσας απόφασης. Η Επιτροπή ενημερώνει σχετικά τα υπόλοιπα κράτη μέλη.

Άρθρο 6

Η παρούσα απόφαση απευθύνεται στα κράτη μέλη.

Βρυξέλλες, 11 Απριλίου 2000.

Για την Επιτροπή

David Byrne

Μέλος της Επιτροπής

(1) ΕΕ 125 της 11.7.1966, σ. 2326/66· οδηγία που θα καταργηθεί από την 1η Ιανουαρίου 2003 από την οδηγία 1999/105/ΕΚ του Συμβουλίου (ΕΕ L 11 της 15.1.2000, σ. 17).

ΠΑΡΑΡΤΗΜΑ

>ΘΕΣΗ ΠΙΝΑΚΑ>